**Изборном већу Филозофског факултета**

**Универзитета у Београду**

Одлуком Изборног већа Филозофског факултета број ВЛ/ПС 05/4-02 бр. 1185/1-IV/12 од дана 23. 06. 2022. године изабрани смо у комисију за припрему реферата о кандидатима за избор у звање ДОЦЕНТА за ужу научну област ИСТОРИЈА ЈУГОСЛАВИЈЕ, са пуним радним временом, на одређено време у трајању од пет година. На конкурс, објављен на сајту Филозофског факултета, на сајту Универзитета у Београду дана 06. 07. 2022. и у Огласним новинама Националне службе за запошљавање од 21. 07. 2022. године, пријавио се један кандидат: др Срђан Мићић. Комисија је прегледала конкурсну документацију кандидата и установила да колега Мићић потпуно испуњава услове предвиђене Критеријумима за стицање звања наставника Универзитета у Београду и Правилника о ближим условима за избор наставника и сарадника Филозофског факултета у Београду, на основу чега Изборном већу Филозофског факултета подноси следећи

**И З В Е Ш Т А Ј**

***Биографија***

Срђан Мићић је рођен 1983. у Београду, где је завршио основну школу и Математичку гимназију. Студије историје уписао је 2002. на Филозофском факултету у Београду, на коме је дипломирао марта 2008. године. Дипломски рад *Краљевина Југославија и аншлус Аустрије 1938. године* одбранио је на Катедри за историју Југославије. Током основних студија волонтирао је у Библиотеци Одељења за историју, а на мастер студијама у Архиву Србије. Као настаник историје радио је у ОШ „Старина Новак” и ОШ „Стеван Дукић“, потом као архивист и библиотекар у Европском центру за мир и развој Универзитета за мир Уједињених нација. Мастер рад *Неформални путеви дипломатије Краљевине Југославије. Случај потписивања Пакта о вечном пријатељству између Југославије и Бугарске 1937. године* одбранио је октобра 2010. године на Одељењу за историју Филозофског факултета у Београду. Докторске струдије историје уписао је школске 2010/2011, а докторску дисертацију *Балкански и подунавски концепт југословенске спољне политике (1925–1938)* одбранио фебруара 2018. године на Филозофском факултету у Београду. Као студент докторанд почео је да ради у Институту за новију историју Србије 2013. године. Исте године изабран је у звање истраживач-сарадник, а 2018. године у звање научни сарадник. Првенствено проучава спољну политику и дипломатију Краљевине СХС/Југославије у контексту унутрашњих политичких прилика и међународних односа, као и друге теме из националне историјеXX века. Служи се енглеским, немачким, руским, бугарским и чешким језиком.

***Научно-истраживачки рад***

Др Срђан Мићић је током досадашњег научног истраживања објавио већи број радова, различитог обима и карактера, изневши стечена сазнања у три књиге, расправама и чланцима, енциклопедијским одредницама, као самосталан истраживач и коаутор. Углавном самостално, а повремено у коауторству, радове је публиковао у Србији, Црној Гори, Словенији, Чешкој, Бугарској, Пољској и Италији, на српском, енглеском и немачком језику. Његове расправе и чланци објављивани су у најзначајнијим националним, а потом међународним часописима и зборницима.

Научној јавности представио се већ својим дипломским радом, с обзиром на то да је као монографија, под насловом *Краљевина Југославија и аншлус Аустрије 1938. године*, објављен 2010. године у издању „Службеног гласника” и „Европског центра за мир и развој”. Написао га је првенствено на необјављеним изворима, похрањеним у више домаћих архива. У Архиву Југославије анализирао је фондове Двора, Министарског савета, Министарства иностраних послова, Министарства унутрашњих послова, Министарства правде, посланстава у Лондону, Паризу и Бечу, Централног пресбироа, Политичких странака и Удружења пријатеља Велике Британије и Америке у Београду, као и збирке Милана Стојадиновића, Јована М. Јовановића Пижона, Хинка Кризмана, Лазара Марковића, Војислава Јовановића Марамбоа и Збирке микрофилмова. У Архиву Србије прегледао је лични фонд Мирослава Спалајковића, у Војном архиву грађу Пописника 17, а у Архиву САНУ збирку Милана Антића. Осим необјављене архивске грађе, користио је објављене зборнике докумената југословенске, мађарске, немачке, британске и америчке провинијенције, дневнике и меомарске списе значајнијих учесника у југословенској спољној политици и међународним односима у Европи.

Монографија садржи седам целина: предговор (стр. 7−14), четири главе − *Независна Аустрија, аншлус или рестаурација Хабзбурга* (стр. 15−32), *Југословенска држава и Аустријско питање* (стр. 33−112), *Неутралност или протест* (стр. 113−234) и *Информације и пропаганда* (стр. 235−290), закључак (стр. 291−302) и списак коришћених извора и литературе (стр. 303−316). Прва глава представља кратак преглед развоја унутрашње политике у Аустрији и промена њеног међународног положаја у Европи, у периоду од окончања Првог светског рата 1918. до спровођења аншлуса 1938. године. У другој глави изнета је анализа ставова југословенске спољне политике, појединих државника и дипломата према Аустрији. Анализом су обухваћени билатерални односи, став према питању потенцијалне рестаурације Хабзбурга и аншлуса Аустрије, те југословенско-аустријски односи у контексту односа две државе са великим силама. Посебна пажња посвећена је разликама у ставовима Југославије и Чехословачке, везаним савезничким односима у оквирима Мале антанте, према питањима рестаурације и аншлуса. У трећој глави приказана је реакција југословенске државе и друштва на спроведени аншлус марта 1938. године, нарочито ставови руководећих државника, владајуће партије, парламентарне и ванпарламентарне опозиције. У погледу друштвених реакција, посматрано је на који су начин близина аустријској територији, етничко порекло и верска припадност утицали на став према спроведеном аншлусу, због чега је један од нагласака стављен на реаговања словеначке мањине у Аустрији и немачке мањине у Југославији. Четврта глава обухвата ставове изношене путем радио таласа, у новинама и периодици, делатност југословенске цензуре, као и начине на који су политичари извештавали своје присталице о свему што је било забрањено да се објави поводом спроведеног аншлуса.

Други, посредан резултат истраживања југословенско-аустријских односа било је учешће у писању одреднице „Аустријско-српски односи у 20. веку”, објављеној у *Српској енциклопедији* (том I, књ.I, Београд–Нови Сад 2010, стр. 389–392), која је због ширег тематског и хронолошког оквира захтевала додатна истраживања.

Интересујући се за југословенску неформалну дипломатију, др Срђан Мићић објавио је на ту тему више радова. Један од важнијих представља чланак „Непознанице о посети Димитрија Димитријевића Турској марта 1929. годинеˮ (*Токови историје*, 1/2014, стр. 201−215), у коме је покушао да одговори на питање каква је била улога Димитрија (Мите) Димитријевића у југословенско-турским односима 1929–1931. године.

Након тога, објавио је већи чланак „Mission of Konstantin Todorov in North America 1927‒1928: Yugoslav Foreign Servicevs. Macedonian-Bulgarian organizations in North America“ (*Токови историје*, 1/2015, стр. 85−122), којим су питања југословенске неформалне дипломатије повезана с анализом развоја југословенске дипломатско-конзуларне службе у међуратном периоду и коришћења политичких емиграната ради остварења спољнополитичких и пропагандних циљева.

Још један рад др Срђана Мићића о југословенској неформалној дипломатији чини уводна студија написана приликом приређивања бележака Мирослава Спалајковића о сусретима краља Александра и краља Бориса, коју је написао у сарадњи са колегом Душаном Марковићем: „Сусрети краља Александра и краља Бориса од септембра до децембра 1933. године“ (*Токови историје*, 1/2017, стр. 175−198).

Истраживања о развоју југословенске дипломатско-конзуларне службе и њеној сарадњи с другим државним институцијама и појединцима који су радили у иностранству такође је објавио у неколико радова, публикованих у часописима и зборницима у земљи и иностранству. Први је био „О проблемима југословенских стручних делегација у архивима Беча и Цариграда“(*Архив. Часопис Архива Југославије*, 1-2/2012, стр. 34–49), у коме је донео нова сазнања о сарадњи Министарства иностраних дела/Министарства иностраних послова са Министарством просвете, Српском краљевском академијом и истакнутим историчарима током двадесетих и тридесетих година XX века. Други рад објавио је у сарадњи са професором и ментором др Миром Радојевић: „Serbian Orthodox Church cooperation and frictions with Ecumenical Patriarchate of Constantinople and Bulgarian Exarchate during interwar period“(*Studia Academica Šumenensia*, Vol. 2, 2015, pp. 126−143), анализирајући сарадњу југословенског МИД-а/МИП-а и Српске православне цркве при остварењу заједничких државних и црквених интереса на Балкану и у Подунављу.

Резултате својих истраживања о успостављању дипломатске курирске службе, њеном развоју, проблемима у функционисању и чиновничким злоупотребама др Срђан Мићић изнео је у два рада: „Југословенска дипломатска курирска служба током међуратног периода“ (*Архив. Часопис Архива Југославије*, 1−2/2014, стр. 96−111) и „Проблеми и злоупотребе у југословенској дипломатској курирској служби, 1918–1941. године“ (*Архив. Часопис Архива Југославије*, 1−2/2015, Београд 2015, стр. 92−104).

Питање односа југословене краљевине према политичким емигрантима и њиховој употреби у спољној политици, др Срђан Мићић обрадио је у више радова. Чланак „Краљевина Срба, Хрвата и Словенаца и планирање државног удара у Бугарској, 1923–1925. године“ (*Војноисторијски гласник*, 1/2014, стр. 203−232), на пример, посвећен је припремама за извршење државног удара у Бугарској у којем је требало да учествују српски четници, бугарски земљоделски и емигранти-комунисти, пребегли у Краљевину СХС и Чехословачку, те припадници федералистичког крила Унутрашње македонске револуционарне организације (ВМРО), који су ступили у југословенску службу као чланови Удружења противу бугарских бандита.

У чланку „Рад бугарског Посланства у Београду против војне интервенције Краљевине СХС (9–18. јун 1923)“ (*Зборник Матице српске за историју*, 93/2016, стр. 89−104) анализирао је односе између две суседне државе у кризним моментима проузрокованим државним ударом у Бугарској и отежаном комуникацијом између Београда и Софије. Рад „Мала антанта и питање мањина пред Друштвом народа 1927–1934. године“ (*Od Moravy k Moravě III: Z historie česko-srbských vztahů / Од Мораве до Мораве III: Из историје чешко-српских односа*, (Editoři: Václav Štěpánek a Ladislav Hladký; Уредник српског дела Верица Копривица), Matice moravská ve spolupráci s Maticí srbskou, Brno, 2017, str. 325−350) представља анализу шире кооперације југословенске краљевине са Чехословачком и Румунијом у оквирима Мале антанте, заједно са Пољском, Грчком и Француском, у мултилатералном дипломатском надметању са Немачком и осталим европским државма, незадовољним исходом Првог светског рата и положајем својих сународника у државама победницама.

Искорачивши из превасходних својих интересовања, др Срђан Мићић је у сарадњи са Сашом Милијићем и Маријом Максин, научним сарадницима Института за архитектуру и урбанизам Србије, објавио рад „Retrospective of and prospects for the development and strategic planning of tourism in mountain regions of Serbia“, *SPATIUM*, No. 37 (2017), pp. 42−48, у којем је дао кратак осврт на развој и значај планинског туризма у Југославији/Србији.

У чланку „Протогеровисти ВМРО у југословенској служби 1930‒1935“ (*Војно-историјски гласник*, 2/1918, стр. 70‒109) анализирао је једну од тактика коју су југословенски државни органи користили у борби против герилских и тероростичких акција ВМРО, као и поједина средства, употребљавана од стране Југославије у крајње проблематичним односима са Бугарском.

Докторска дисертација *Балкански и подунавски концепт југословенске спољне политике (1925–1938)* највећи је и најзначајнији истраживачки рад Срђана Мићића, а написана је на 1.031 страни. Заснована је на истраживању спроведеном у београдским и софијским архивима, релевантној дневничкој и мемоарској литератури, штампи и периодици, домаћој и страној историографији. Током њене израде анализирана је изворна грађа Архива Југославије (27 фондова и збирки), Архива САНУ (15 фондова и личних заоставштина), Архива Србије (шест фондова и збирки), Историјског архива Београда (два фонда), Војног архива у Београду (два фонда), Централног државног архива у Софији (12 фондова) и Бугарског историјског архива у Софији (један фонд). Сва заједно, ова грађа похрањена је у чак 65 фондова и збирки. Осим тога, ово истраживање обухватило је и 39 књига и зборника објављених историјских извора, различите провинијенције и садржаја, 49 дневника и мемоара, 12 наслова из штампе и периодике. Коришћена литература такође је изузетно богата и разноврсна, будући да је историографска, политиколошка и методолошка, те да је чини 605 већих и мањих радова на српском, енглеском, италијанском, немачком, француском, бугарском и чешком језику.

Овако замашно истраживање проистекло је из сазнања др Срђана Мићића да, и поред бројних историографских радова о спољној политици југословенске краљевине, објављиваних нарочито 70-их и 80-их година, није било темељнијих проучавања неких преовлађујућих спољнополитичких концепата, пре свега балканског и подунавског, преко којих су творци спољне политике настојали да постигну статус средње силе и међународну стабилност. У том погледу овај понуђени истраживачки приступ био је нов и модеран, настао на интересовањима савремене историјске науке. Јер, иако је ранијом историографијом освојено огромно научно знање, нарочито фактографско, осећала се потреба да такав приступ буде обогаћен проучавањем различитих међународних модела, (не)моћи утицајних чинилаца, могућности појединаца да креирају спољну политику, потом анализом деловања различитих центара моћи, повезаности спољне и унутрашње политике, деловања неформалне дипломатије. Следећи ове и сличне захтеве и интересовања данашње историографије, колега Мићић је у својој докторској дисертацији ујединио најбољу традицију старије историографске школе, усмерене на прикупљање што богатијег фактографског знања, са савременим потребама и приступима. Из таквог усмерења произашли су и основни појединачни циљеви његове дисертације: разумевање односа централне балканске краљевине према великим силама, креирање сопствене спољне политике у складу са њиховим међусобним односима, покушај стварања пактова са земљама сличних проблема и тежњи, деловање унутрашњих и спољних фактора, одабир дипломатских средстава. Бројност и важност ових појединачних циљева, чији се прави значај уочава тек у њиховој неодвојивој повезаности, показао је сложеност међународног положаја Краљевине СХС⁄Југославије и њена настојања да тражи што боља решења за проблеме непосредног окружења и европских подела.

Структура докторске дисертације колеге Мићића обухвата неколико целина: предговор, увод, пет поглавља и закључак, са списком коришћених извора и литературе.

У „Предговору“ (стр. 9‒15) су образложени предмет истраживања и методолошки приступ. Уз то, дат је критички осврт на коришћене историјске изворе и релевантну литературу.

У„Уводу“ (стр. 16‒40) су изнета у домаћој историографији потпуно нова теоријска разматрања о међународним односима, улогама држава и савеза, с обзиром на њихову величину, политичку, војну и економску снагу.

Прво поглавље, „Институције и личности“ (стр. 41‒286), посвећено је различитим телима, органима и појединцима који су креирали и спроводили спољну политику Краљевине СХС/Југославије у периоду 1925–1938, с посебним освртом на Двор, Министарски савет, Министарство иностраних послова, Народну скупштину, Сенат, дипломатска представништва, Централни пресбиро и најутицајније личности.

У другом поглављу, „Локарно период 1925‒1929. године“ (стр. 287‒696), изложен је обиман преглед утврђивања међународне позиције Краљевине СХС од времена њеног настанка, дефинисања спољних граница, конституисања Мале антанте и рада државних институција у иностранству у периоду 1918–1925. године. Такође, пажња је усмерена на тзв. Локарно период, који је карактерисало углавном мирно раздобље дипломатских и економских односа између европских држава, током којег је и Друштво народа било на врхунцу снаге и угледа. Осим тога, анализирано је постепено прерастање Мале антанте од привременог одбрамбеног савеза ка усаглашеној организационој целини и првим иницијативама за формирање балканске верзије Локарно пакта.

Треће поглавље, „Доба економске кризе 1929‒1934“ (стр. 697‒836), обухвата период у коме је привредна криза у Европи била на врхунцу, уз анализу њеног утицаја на међународне односе. У погледу Мале антанте истражена је њена трансформација у организациону целину 1933. године, али и прво велико неслагање између три чланице око решавања најзначајнијих питања, укључујући продужење краљевог личног режима у Југославији и успостављање дипломатских односа са Совјетским Савезом, као последице страха од обнављања немачке моћи. Посебну целину представља тумачење настанка Балканског пакта из 1934. године, последњег великог дипломатског успеха краља Александра, и различитих погледа његових чланица на функцију и циљеве постојања овог регионалног савеза, првенствено могућност проширења приласком Бугарске.

Четврто поглавље, „Наговештавање новог европског сукоба 1934‒1938“ (стр. 837‒868), садржи приказ спољнополитичке преоријентације југословенске краљевине, све видљивијег удаљавања од традиционалних савезника и стицања „нових пријатеља”, Италије и Немачке. Са становишта политике великих сила, ово је раздобље садржавало низ њихових покушаја да проблеме изазване агресивним наступањем Италије и Немачке реше мирнодопским средствима. Осим тога, анализирани су разлози слабљења Мале антанте и промењена улога у односу на доба када је настала, а с друге стране однос између чланица Балканског савеза.

Пето поглавље, „Средства спољне политике“ (стр. 869‒973), посвећено је завршним разматрањима спровођења спољне политике и функционисања дипломатије југословенске краљевине у периоду од 1925. до 1938. године, као и средствима која су, на основу концепата спољне политике, коришћена за остваривање циљева. Ово је пак укључило више појединачних, али и сродних питања: потребу разумевања комуникације МИД са другим државним институцијама ангажованим у иностранству и заинтересованим за међународне догађаје; разлике у организацији рада дипломатских представништава и обавештајно-инфорамтивног система од правних прописа; главне циљеве и технике државне пропаганде; коришћење неформалне дипломатије и њених могућности.

У „Закључку“ (стр. 974‒977) је изложен сажет поглед на претходно представљена истраживачка сазнања. Такође, указано је на основне проблеме у проучавању носећих идеја спољне политике, начина њихове реализације и њихових домета у складу са општом ситуацијом и односима између великих сила у Европи.

Прецизан и детаљан попис извора и литературе изложен је од 978. до 1031. странице.

Докторска дисертација колеге Мићића има доиста велики значај. Мада је протеклих деценија о спољној политици Краљевине СХС/Југославије написано мноштво монографија и мањих историографских радова, приметно је одсуство великих синтеза у којима би међународни односи које је градила југословенска краљевина били целовито приказани, током дужег периода и с увидом у њену општу међународну позицију. За сада, једини такав преглед објавио је Богдан Кризман давне 1975. године. Штавише, у новије доба очита је и слаба заинтересованост српских историчара за ову проблематику, неупоредиво мања од изразите посвећености историји спољне политике социјалистичке Југославије. Управо из тих разлога, ова дисертација представља битан допринос историјској науци. Јер, написана је у времену у коме су књиге с таквом темом све ређе, а уз то обухвата прилично дуг период. Иако је насловом формално ограничена годинама 1925. и 1938, због исцрпног увода суштински се односи и на почетак живота Краљевине СХС, проблеме њеног међународног признања, утврђивање граница, тражење ослонца у Друштву народа, велике силе и државе које су мучили слични проблеми. Анализирајући та питања, колега Мићић је користио сазнања старије историографије, унапређујући њене домете новим историјским изворима, поновном анализом старих и једним савременим приступом, обогаћеним теоријском литературом и разматрањем дугог низа сегмената који су дуго остајали изван пажње историчара. У том контексту проучавао је рад установа и институција, неформалних група и појединаца, различите путеве, видљиве и невидљиве, преко којих се долазило до одлука и решења. Захваљујући томе добијена је важна студија бескрајно богатог садржаја, будући да је др Срђан Мићић, пажљиво проучавајући рад својих старијих претходника, уочио све празнине у историографским сазнањима, а уједно с њима и потребу нових тумачења најзначајнијих догађаја. Дајући им своје виђење био је смео у прилазу проблемима и опрезан у закључцима, а изнад свега способан да спољну политику међуратне југословенске државе прикаже како у широким потезима тако и у безброј детаља. Укупан научни учинак отуд је више него значајан и подстицајан за даља истраживања.

На основу допуњене и прерађане прве главе докторске дисертације, др Срђан Мићић објавио је књигу *Од бирократије до дипломатије. Историја југословенских дипломатских служби 1918−1939* (Београд, 2018). Први задатак који је у њој поставио био је да на основу сачуваних историјских извора реконструише више реорганизација рада до којих је дошло у проучаваном периоду, а које су спровођене доношењем законских аката и посебних решења министара. Будући да се министарство није могло сагледати без подручних институција, дипломатских и конзуларних представништава, анализирао је и налоге којима је централа регулисала рад представништава у иностранству, као и њихове међусобне односе. Други важан сегмент ове књиге представља анализа утицаја персонала на отправљање послова. С обзиром на то да министри иностраних дела (послова) нису били једини руководиоци спољне политике, било је неопходно истражити однос између министарства и његових подручних органа с другим државним институцијама које су имале удео у креирању спољне политике и вођењу различитих послова у иностранству. Хронолошке границе теме биле су одређене завршетком Великог рата и почетком Другог светског рата, будући да се рад државних служби, поготово дипломатско-конзуларне, умногоме разликовао у мирнодопским и ратним условима. Развој међународних односа, мењао је објективне околности, утичући на целокупну делатност министарства и његових јединица. Обухвативши својим истраживањем како суштину проблема тако многобројне детаље, др Срђан Мићић је овом књигом, први од свих историчара, на тако темељит начин приказао целокупан рад дипломатских служби, разјаснивши многе дотадашње недоумице и понудивши огромно богатство садржаја, који је с једне стране изузетно прецизан, а са друге, тамо где је то било могуће, сликовит и надасве занимљив.

Посветивши се потрази за мање познатим и ретко коришћеним историјским изворима, нарочито из области спољне политике и дипломатских односа, др Срђан Мићић је у сарадњи са др Наташом Милићевић објавио и књигу: Коста Ст. Павловић, *Дневник 1930−1932* (Београд, 2020). Аутор дневника, иначе син српског и југословенског дипломате Стевана К. Павловића, у овим је годинама био лични секретар министра и председника владе Војислава Маринковића. Из тог је разлога био у честим контактима са југословенским и иностраним државним чиновницима и новинарима. Уз то, имао је увид у личну преписку и важне извештаје свог претпостављеног, због чега је у дневник бележио информације које је чуо или преносио по службеној дужности, а које неретко пуно говоре о раду владе, унутрашњој и спољној политици, функционисању Министарства иностраних послова и карактеру краљевог личног режима. Мада су повремено неуједначеног квалитета, умногоме доприносе разумевању ових проблема, тим више што су приређивачи написали обимну уводну студију и исцрпан научни апрат у коме су разјаснили помињање више десетина личности, конкретне догађаје и главне токове историјских појава. Због свега тога може се закључити да методолошки приступ који су применили представља добар пример како би требало објављивати историјске изворе.

Сагледавајући постојећа сазнања у домаћој и иностраној стручној литератури о Малој Антанти, др Срђан Мићић је уочио недостатак дубинске анализе стварног позитивног, а много чешће негативног утицаја француских и италијанских планова за реорганизацију међународних односа у Европи на положај Југославије, Чехословачке и Румуније, те потребе да реорганизације тојног савеза спроводе у циљу његовог оспособљавања да одговори изазовима великих сила у Средњој Европи. Посебну пажњу посветио је различитим схватањима југословенских и чехословачких руководећих кругова улоге Мале антанте у контексту европског континента. Изведену анализу и закључке изложио је у раду „The influence of France and Italy’s (Central)European projects on Yugoslavia’s re-evaluation of regional pacts (1927–1933)“ (Istorija 20. veka, 1/2020, str. 39-60).

Улози историјских личности, нарочито дипломата, на спољнополитичке правце југословенске државе, др Срђан Мићић се посветио и у чланку „Vojislav Marinković and Italy, 1927‒1932“ (*Qualestoria. Rivista di storia contemporanea*, 1, *L’Italia e la jugoslavia tra le due guerre*, Anno XLIX, N.ro 1, Giungno 2021, 187‒206). Главни циљ рада представљала је анализа стратегије и тактика које је Војислав Маринковић примењивао у политици према Италији, уз наглашавање посредничке улоге коју је додељивао Великој Британији и покушаје придобијања Форин офиса за југословенске тезе.

***Саопштења и радови са научних скупова***

Др Срђан Мићић је са саопштењима учествовао на десет националних и међународних скупова и конференција: *България и Балканите в сферата на европейските влияния през XIX – XXI веках* (Велико Трново 2011), *Југословенско-пољски односи у XX веку* (Београд 2014), *Смедеревски крај 1918‒1941* (Смедерево 2016), *Друштвене науке пред изазовима савременог друштва* (Ниш 2017), *Југословенско-пољски односи у XX веку* (Београд 2018), *XVII Balcanicum: „Elity społeczne i ekonomiczne na Bałkanachˮ* (Познањ 2018), *5th International NISE Conference: the politics of difference in Europe. Minorities and border populations* (Варшава 2019), *The Greek-Turkish War 1919-1922* (Солун 2019), *Die Neuordnung Südosteuropas nach dem Ersten Weltkrieg* (Београд 2019), *Inne Trianon. Narracje, pamięć, konteksty* (одржана on-line у организацији Факултета за историју и Факултета за модерне језике Универзитета „Адам Мицкијевич“ у Познању 2020). Пет радова објављено је у зборницима, а два су у домаћим и иностраним научним часописима.

На међународној конференцији, *България и Балканите в сферата на европейските влияния през XIX – XXI веках*, одржаној 2011. године у Великом Трнову, у Бугарској, изнео је саопштење о теми која је до тада била готово занемарена у југословенској и српској историографији – неформалној дипломатији. Јер, изузев неколико радова Вука Винавера о југословенско-совјетским неформалним односима између два светска рата, није било других историографских радова који су обрађивали ову тематику. Учешће на конфереценији је због тога искористио да би добио мишљење иностраних колега о резултатима истраживања спроведеног за мастер рад. Његов чланак штампан је потом у зборнику са конференције: „Informal Diplomacy in Yugoslav-Bulgarian Relations between two World Wars“, *Бъгария и Балканите в сферата на европейските влияния през XIX – XXI век*. Сборник статии, Велико Търново: Исторически факултет ВТУ „Св. Кирил и Методий“, 2012, рр. 217–230.

На конференцији *Југословенско-пољски односи у XX веку*, организованој од стране Института за савремену историју у Београду 2014. године, изнео је анализу односа Краљевине Југославије према Пољској током 30-их година XX века и значају Мађарске, Чехословачке и Румуније за развој југословенско-пољских билатералних односа у посматраном периоду. Рад је објављен у зборнику радова са конференције: „Poljska u jugoslovenskoj spoljnoj politici tokom 30-ih godina XXveka“(*Jugoslovensko-poljski odnosi u XX veku*, Zbornik radova, Beograd: Institut za savremenu istoriju – Instytut Historii i Stosunkόw Miḛdzynarodowych UKW, 2015, str. 75−91).

Истраживачка сазнања о животу и каријерама појединих дипломатских чиновника и новинара, који су били у југословенској дипломатско-конзуларној служби, представио је у саопштењу на научном скупу *Смедеревски крај 1918‒1941*, организованом од стране Историјског архива у Смедерву 2016. године. Прилог је потом штампан и у зборнику радова: „Југословенске дипломате и дописници за штампу из Смедерева“ (*Смедеревски крај 1918‒1941. Зборник радова научног скупа*, Смедерево, 2017, стр. 47−73).

На научној конференцији *Друштвене науке пред изазовима савременог друштва*, коју је 2016. године организовао Филозофски факултет Универзитета у Нишу, др Срђан Мићић изложио је саопштење о положају бугарских политичких емиграната у Краљевини СХС, са посебним освртом на положај „обичних“ емиграната у Нишу, и односу државних органа према њима, у контексту шире слике о статусу различитих скупина политичких емиграција које су из суседних земаља бежале на југословенско тло током међуратног периода. Рад је потом штампан у зборнику радова са конференције: „Нишки логори за бугарске емигранте (1923–1925)“ (*Наука и савремени универзитет*, том I, *Друштвене науке пред изазовима савременог друштва*, Ниш 2017, стр. 115−126).

На међународној научној конференцији *Југословенско-пољски односи у XX веку*, одржаној 2018. године у Београду, др Срђан Мићић говорио је о раду југословенског посланства у Варшави током међуратног периода. На основу изложене анализе одабира посланика, саветника и нижих чиновника, те честог изостанка високих чиновника на челу посланства, закључио је да је ово дипломатско представништво било од другоразредног значаја за југословенску спољну политику. Рад „Југословенско посланство у Варшави између два светска рата“, објављен је доцније у зборнику *Југославија и Пољска. Односи у XX веку*, Београд 2019, стр. 97‒112.

На међународној научној конференцији *XVII Balcanicum: „Elity społeczne i ekonomiczne na Bałkanachˮ*, одржаној у Познању у Пољској 2018, др Срђан Мићић је први пут пред колегама из иностранства презентовао резултате истраживања о члановима југословенске друштвене елите из чијих су редова регрутовани припадници дипломатско-конзуларне службе, те компарацији утицаја цивилне и војне елите у Југославији између два светска рата. Рад „Yugoslav Diplomats during the Interwar Period“ публикован је у часопису *Balcanica Posnaniensia. Acta et studia*, чији је један број био посвећеном радовима са конференције Vol. XXV (2018), pp. 143-159.

На међународној научној конференцији *5th International NISE Conference: the politics of difference in Europe. Minorities and border populations*, одржаној у Варшави 2019. године, с обзиром на значај националних мањина у југословенској краљевини, особито оних чије су се матичне државе граничиле са Југославијом, а предводиле тзв. ревизионистички блок, изложио је тактике које је југословенска држава примењивала против петиција бугарске и мађарске мањине, подношених Друштву народа и потом промовисаних у оквиру Европског конгреса националности. Рад „Minority petitions against Yugoslav authorities before the League of Nations“, објављен је у часопису *Tokovi istorije*, 3/2020, стр. 27-52.

***Досадашњи педагошки рад***

С обзиром на то да је запослен у научном институту, др Срђан Мићић није могао да стекне академско педагошко искуство. Био је, међутим, сарадник у настави на Катедри за историју Југославије током школске 2011/2012 године, предавач на Семинару за историју Истраживачке станице Петница (2017, 2019) и гостујући предавач на Факултету међународних и политичких студија Универзитета у Лођу, Република Пољска (2019). У складу са правилима Универзитета у Београду одржао је и јавно приступно предавање (прилог: Записник о приступном предавању).

***Елементи за оцену педагошког рада***

Др Срђан Мићић је своје приступно предавање *Југословенска дипломатско-конзуларна служба 1918‒1939. године*  одржао 30. септембра 2022. године, у сали 512 на Филозофском факултету, пред Комисијом коју је именовао проф. др Данијел Синани, декан Филозофског факултета. Вреднујући припрему предавања, његову структуру, излагање кандидата и друге дидактичко-методичке аспекте, Комисија је приступно предавање оценила позитивно (просечна оцена 5,00).

***Остали изборни услови***

Др Срђан Мићић испуњава и остале изборне услове прописане за избор у звање доцента. Био је члан Комисије за оцену квалификованости кандидата и подобности предложене теме за докторску дисертацију Милоша Жикића (2019) и Анђелије Миладиновић (2021). Од 2019. године члан је редакције часописа *Архив. Часопис Архива југославије*. Био је руководилац пројекта „Yugoslavi’s Comparative Historical Experience with the Policies of Alliance-making and Neutrality/Non-Alignment“ (6062589, YEN) програма ПРОМИС, који финансира Фонд за науку Републике Србије (2020−2022) и са др Јованом Чавошким уредник зборника ON THE FAULT LINES OF EUROPEAN AND WORL DPOLITICS: YUGOSLAVIA BETWEEN ALLIANCES AND NEUTRALITY / NON-ALIGNMENT(Belgrade 2022). Осим тога, био је сарадник на још два пројекта: 1) „Doskonaloṩć naukowa kluczem do doskonaloṩći ksztalcenia“ (POWR.03.05.00-IP.08-00-PZ1/17), кофинансираном од стране Европског друштвеног фонда ЕУ и националног центра за истраживање и развој Републике Пољске (2019); 2) „Срби и Србија у југословенском и међународном контексту: унутрашњи развитак и положај у европској/светској заједници (47027), финансираном од стране Министарства просвете, науке и технолошког развоја Републике Србије (2013‒2019). Сарадник је на дугодишњим пројектима *Српски биографски речник*, који објављује Матица српска, и *Српска енциклопедија*, коју објављују Матица српска и САНУ, а финансира Министарство просвете, науке и технолошког развоја Републике Србије. Добитник је Годишње награде Задужбине Ђурђа, Данице и Јованке Јелинић за књигу *Од бирократије до дипломатије. Историја југословенске дипломатске службе 1918‒1939* (2018).

***Закључно мишљење и предлог Комисије***

Комисија констатује да се на расписани конкурс за наставника у звању доцента пријавио један кандидат, др Срђан Мићић, научни сарадник у Институту за новију историју Србије.

Осим докторске дисертације *Балкански и подунавски концепт југословенске спољне политике (1925–1938)*, одбрањене 2018. године на Филозофском факултету у Београду, др Срђан Мићић објавио је 33 рада, међу којима две монографије. Посматрано по категоријама, шест радова објавио је у категорији **М51**, по пет радова у категоријама **М14 и М24**, четири рада у категорији **М23**, по три рада у категоријама **М46** и **М52**, два рада у категорији **М41** и по један рад у категоријама **М34**, **М42**, **М44**, **М45** и **М63.** Његови радови публиковани су у високорангираним часописима и зборницима, на српском, енглеском, немачком и бугарском језику. Тематски превасходно припадају историји дипломатије и спољне политике југословенске државе између два светска рата, а у том контексту организационој структури Министарства иностраних дела (спољних послова), дипломатским и конзуларним представништвима, појединачној улози и делатности истакнутих дипломатских представника, ставу југословенске краљевине према системима колективне безбедности, југословенско-бугарским и југословенско-чешким односима. Сви његови радови настали су на основу проверљивих историјских извора, пронађених у архивима у Србији, Бугарској и Чешкој, и богате литературе, објављене на више језика, уз обиман и убедљив научни апарат. Кандидат остварује веома успешну сарадњу са научним и високим школским установама у иностранству, а испуњава и друге услове предвиђене за избор у звање доцента: члан је редакције једног часописа, био је сарадник на више научних пројеката и руководилац једног од њих. Његово приступно предавање оцењено је највишим оценама, потврђујући да је талентован предавач.

Узимајући о обзир све наведено, Комисија закључује да др Срђан Мићић испуњава све опште, обавезне и изборне услове за звање доцента, као и да га за то препоручују његов научно-истраживачки рад, ширина научних интересовања, учешће на националним и међународним научним скуповима и друге научне и стручне активности. Комисија је отуд слободна да Изборном већу Филозофског факултета предложи да др Срђана Мићића изабере у звање доцента за ужу научну област Историја Југославије са пуним радним временом на одређено време у трајању од пет година.

Београд, 3. октобар 2022. Комисија:

Академик Љубодраг Димић

Др Александар Животић, редовни професор

Филозофски факултет у Београду

Др Зоран Јањетовић, научни саветник

Институт за новију историју Србије, Београд

Др Владимир Цветковић, виши научни сарадник

Институт за новију историју Србије, Београд

Др Мира Радојевић, редовни професор

Филозофски факултет у Београду